Nuwe rekord: Maroela Media haal die een miljoen-kerf!Maroela Media se span wat die 1 miljoen- unieke gebruikerskerf behaal het Ons harte bokspring, ons is uit ons vel en in ons noppies: Maroela Media het in Junie 2016 ŉ rekord van meer as een miljoen unieke gebruikers op ons webwerf gehad! As jy ŉ Maroela-leser is, is jy een van 1,138 miljoen lesers wat die afgelope maand gekies het om maroelamedia.co.za as hul nuusbron te gebruik. Dié syfer is volgens Google Analytics, ŉ meetinstrument wat gebruik word om webwerwe se aktiwiteit te meet. Dié meer as ŉ miljoen lesers is nie te versmaai nie, veral as ŉ mens in ag neem dat Maroela Media minder as vyf jaar gelede, in Augustus 2011, sy deure oopgemaak het en in sy eerste maand skaars 7 000 lesers gehad het. Dis egter nie die enigste hoogtepunt wat ons vier nie. In minder as vyf jaar het Maroela Media gegroei tot die grootste gratis Afrikaanse nuuswebwerf, en boonop een van die top 20 Suid-Afrikaanse webwerwe oor alle tale heen. Dié webwerf het homself gevestig as ŉ betroubare en geloofwaardige nuusbron vir meer as een miljoen maandelikse lesers – sonder om sensasie na te jaag. Op sosiale media is Maroela Media se voetspoor ook duidelik sigbaar: ons spog met meer as 133 000 volgelinge op Facebook, byna 19 000 volgelinge op Twitter en meer as 7 000 gebruikers op Instagram. Meer as 3 000 persone ontvang daagliks gratis nuushooftrekke via Maroela se WhatsApp-nuusdiens. Gedurende Juniemaand het Maroela Media boonop drie keer sy vorige rekord vir die meeste bladsyvertonings op een dag verbeter, met 390 000 bladsye wat op 2 Junie gelees is, 412 000 bladsyvertonings op 14 Junie, en 426 000 op 22 Junie. Maroela bou saam aan Afrikaans Vir Maroela Media is Afrikaans die spil waarom die as draai. Ons is nie maar net “toevallig” Afrikaans nie, en daarom is dit belangrik om ook ander projekte wat Afrikaans bevorder, aan te pak en te ondersteun. Een van Maroela se mees opwindende projekte vir die bevordering van Afrikaans wat vanjaar aangepak is, is die Afrikaans op Wikipedia-projek. Met die aanvang van dié projek in Augustus verlede jaar was daar net meer as 37 000 Afrikaanse artikels op Wikipedia. Teen Junie vanjaar het dié aantal artikels gegroei tot meer as 40 500. Uiteraard was nie al dié nuwe artikels ŉ uitvloeisel van Maroela se Wikipedia-projek nie, maar die projek het gewis momentum gegee aan die publiseer van Afrikaanse inhoud op Wikipedia: Minstens 60 vrywilligers het reeds vanjaar aan Maroela Media laat weet dat hulle begin help het om Afrikaanse inhoud op dié ensiklopedie-webwerf te publiseer. Altesaam 45 gemeenskapsradiostasies saai daagliks programme uit wat ons gratis aan hulle verskaf, en een keer ŉ jaar kan dié stasies ook ŉ 13 weke-radiovervolgverhaal, vervaardig deur Bettie Kemp, aan hul luisteraars uitsaai, te danke aan Maroela Media en ŉ borg wat dit moontlik maak. Ons bied boonop jaarliks teen ŉ minimale koste ŉ tweedag-opleidingseminaar aan vir dié radiostasies in Gauteng en die Wes-Kaap, om hulle te ondersteun in die uitmuntende werk wat hulle vir die voortbestaan van Afrikaans in hul onderskeie gemeenskappe doen. Instansies soos die WAT, ATKV, FAK, Pendoring, vervaardigers van Afrikaanse films, die Virtuele instituut vir Afrikaans (VivA), Afrikaans.com en ander wat hulle beywer vir Afrikaans, kry gratis bemarking en blootstelling vir hul projekte op Maroela Media. Ons eie Koöperasie Maroela Media het in Mei 2016 ook die digitale deure van ons eie Koöperasie oopgemaak – ŉ e-winkel waar jy unieke Afrikaanse produkte kan koop: jy kan jou Afrikaanse hart op jou mou dra met T-hemde wat uitblaker of jy ŉ fliekvlooi, bobaasbraaier of karnallie is; of jy kan vir jou gaste wys jou hart klop Afrikaans met ŉ stel yskasmagnete waarmee hulle prettige Afrikaanse sinne en gedigte kan bou terwyl jy die pot aan die kook kry. Jy is deel van hierdie Maroela Media-familie en daarom sê ons vandag vir jou dankie. Jy maak van Maroela Media die lekkerste kuierplek op die internet!